title: Komission päätös (EU) 2016/835, annettu 25 päivänä toukokuuta 2016, luonnontieteiden ja uusien teknologioiden etiikkaa käsittelevän eurooppalaisen työryhmän toimikauden jatkamisesta

text:
               27.5.2016

               FI

               Euroopan unionin virallinen lehti

               L 140/21

         KOMISSION PÄÄTÖS (EU) 2016/835,
   annettu 25 päivänä toukokuuta 2016,
   luonnontieteiden ja uusien teknologioiden etiikkaa käsittelevän eurooppalaisen työryhmän toimikauden jatkamisesta
   EUROOPAN KOMISSIO, joka
   ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
   sekä katsoo seuraavaa:

               (1)

               Euroopan unionista tehdyn sopimuksen 2 artiklaan on kirjattu unionin perustana olevat arvot ja 6 artiklassa perusoikeuskirjalle taataan sama oikeudellinen arvo kuin perussopimuksille ja todetaan, että perusoikeudet ovat yleisinä periaatteina osa unionin oikeutta.

               (2)

               Euroopan komissio päätti 20 päivänä marraskuuta 1991 sisällyttää etiikan yhteisön tutkimuksen ja teknologian kehittämispolitiikkojen päätöksentekoprosessiin perustamalla bioteknologian eettisiä näkökohtia käsittelevän eurooppalaisen neuvonantajaryhmän (GAEIB).

               (3)

               Komissio päätti 16 päivänä joulukuuta 1997 korvata GAEIB:n luonnontieteiden ja uusien teknologioiden etiikkaa käsittelevällä eurooppalaisella työryhmällä (EGE) ja laajentaa sen toimeksiannon kattamaan kaikki tieteen ja teknologian soveltamisalat. Työryhmän toimikautta on sittemmin jatkettu, viimeksi komission päätöksellä 2010/1/EU (1). Toimikautta on nyt aiheellista jatkaa viidellä vuodella ja nimittää työryhmään siksi uudet jäsenet.

               (4)

               Työryhmän tehtävänä on neuvoa Euroopan komissiota eettisissä kysymyksissä joko komission pyynnöstä tai työryhmän omasta aloitteesta komission suostumuksella. Komissio voi kiinnittää työryhmän huomion eettisiin kysymyksiin, joita Euroopan parlamentti ja neuvosto pitävät huomattavan tärkeinä.

               (5)

               Ryhmän jäseniä varten olisi vahvistettava tietojen luovuttamista koskevat säännöt.

               (6)

               Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (2).

               (7)

               Päätös 2010/1/EY olisi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Toimikausi
   Jatketaan luonnontieteiden ja uusien teknologioiden etiikkaa käsittelevän eurooppalaisen työryhmän (EGE), jäljempänä ’työryhmä’, toimikautta viidellä vuodella.
   2 artikla
   Tehtävä
   Työryhmän tehtävänä on neuvoa komissiota luonnontieteisiin ja uusiin teknologioihin liittyvissä eettisissä kysymyksissä sekä kyseisten alojen saavutusten laajemmista yhteiskunnallisista vaikutuksista joko komission pyynnöstä tai työryhmän puheenjohtajan pyynnöstä komission yksiköiden suostumuksella. Näin ollen työryhmä:

               a)

               muotoilee, määrittelee ja tarkastelee eettisiä kysymyksiä, joita tieteen ja teknologioiden kehitys herättää;

               b)

               antaa neuvoja sellaisten analyysien ja suositusten muodossa, joiden tavoitteena on edistää EU:n politiikanteon eettisyyttä Euroopan unionin perusoikeuskirja asianmukaisesti huomioon ottaen.

         3 artikla
   Kuuleminen
   Komissio voi kuulla työryhmää mistä tahansa 2 artiklassa esitettyyn toimenkuvaan kuuluvasta kysymyksestä. Komissio voi työryhmää kuullessaan kiinnittää sen huomion kysymyksiin, joita Euroopan parlamentti ja neuvosto pitävät eettisesti huomattavan tärkeinä.
   4 artikla
   Jäsenten nimittäminen
   1.   Työryhmässä on enintään 15 jäsentä. Jäsenillä on 2 artiklassa esitetyn toimenkuvan mukainen toimivalta.
   2.   Jäsenet toimivat yksityishenkilöinä. He neuvovat komissiota julkisen edun mukaisesti ja riippumattomasti. Jäsenten on ilmoitettava komissiolle hyvissä ajoin mahdollisista eturistiriidoista, jotka saattavat vaarantaa heidän riippumattomuutensa.
   3.   Komission puheenjohtaja nimittää jäsenet tutkimuksesta, tieteestä ja innovoinnista vastaavan komissaarin ehdotuksesta, mitä edeltää ehdokkaaksi ilmoittautuminen työryhmän jäsenyydestä julkaistavassa kiinnostuksenilmaisupyynnössä ja valintalautakunnan alaisuudessa tapahtuva, tämän artiklan 4 ja 6 kohdassa esitettyjen kriteerien mukainen valintamenettely.
   4.   Jäseniä työryhmään ehdottaessaan valintalautakunta pyrkii mahdollisuuksien rajoissa varmistamaan asiantuntemuksen ja moniarvoisuuden korkean tason, tasaisen maantieteellisen jakauman sekä asiaankuuluvan osaamisen ja kiinnostuksenkohteiden tasapainoisen edustuksen ottaen huomioon työryhmän erityistehtävät, vaaditun asiantuntemuksen ja kiinnostuksenilmaisupyyntöön saadut vastaukset. Työryhmän on oltava riippumaton, moniarvoinen ja monitieteinen.
   5.   Työryhmän jäsenet nimitetään kahdeksi ja puoleksi vuodeksi. Nimitys voidaan uusia toimikauden päättyessä. Työryhmän jäsenyys on rajattu kolmeen toimikauteen.
   6.   Työryhmän jäsenehdokkaita valittaessa otetaan huomioon seuraavat tekijät ja kriteerit:

               a)

               Työryhmän kokoonpanon on oltava sellainen, että se takaa riippumattoman ja mahdollisimman korkealaatuisen neuvonnan, jossa yhdistyvät viisaus ja harkinta. Työryhmän uskottavuus perustuu siihen kuuluvien naisten ja miesten ominaisuuksien tasapainoon, ja heidän on yhdessä edustettava eurooppalaisten näkökulmien moninaisuutta. Sukupuolten tasapuolisesta edustuksesta pidetään tiukasti kiinni, ja ikäjakauman ja maantieteellisen jakauman tasaisuuteen kiinnitetään asianmukaista huomiota.

               b)

               Työryhmän jäsenten on oltava kansainvälisesti tunnustettuja asiantuntijoita, jotka ovat hankkineet huippuosaamista ja kokemusta Euroopan tasolla ja maailmanlaajuisesti.

               c)

               Jäsenten on heijastettava työryhmän toimeksiannon monialaisuutta, joka käsittää filosofian ja etiikan, luonnon- ja yhteiskuntatieteet sekä oikeustieteen. Jäsenten ei tule kuitenkaan nähdä itseään tietyn tieteenalan, maailmankatsomuksen tai tutkimusalan edustajina, vaan heillä on oltava laaja näkemys, joka kollektiivisesti heijastaa tärkeiden käynnissä olevien ja uusien kehityssuuntausten, myös tieteenalojen välisten, niiden rajat ylittävien ja monitieteisten näkökulmien, ymmärtämistä sekä eettisiä kysymyksiä koskevan neuvonnan tarvetta Euroopan tasolla.

               d)

               Tunnustetun asemansa lisäksi jäsenillä on oltava kollektiivista, eri jäsenvaltioista ja Euroopan tasolla ja kansainvälisesti hankittua kokemusta päätöksentekijöiden neuvomisesta eettisissä kysymyksissä.

               e)

               Työryhmässä on oltava jäseniä, joilla on kokemusta toimimisesta esimerkiksi neuvoa-antavissa neuvostoissa ja komiteoissa, kansallisissa eettisissä neuvostoissa, yliopistoissa, tutkimuslaitoksissa ja hallituksen neuvonantajina. Työryhmälle voi olla hyötyä siitä, että siihen kuuluu jäseniä, joilla on kokemusta useammasta kuin yhdestä maasta, ja Euroopan unionin ulkopuolisia jäseniä.

         7.   Työryhmän jäsenet valitaan avoimen kiinnostuksenilmaisupyynnön perusteella; pyynnössä esitetään yksityiskohtaiset hakuohjeet. Komissio julkaisee pyynnön Europa-sivustolla. Myös komission asiantuntijaryhmien ja muiden vastaavanlaisten elinten rekisteristä, jäljempänä ’asiantuntijaryhmärekisteri’, on linkki Europa-sivustolle.
   8.   Toista henkilöä voi ehdottaa jäseneksi edellyttäen, että jäseneksi ehdotettava noudattaa yksityiskohtaisia hakuohjeita.
   9.   Komissio julkistaa luettelon työryhmän jäsenistä asiantuntijaryhmärekisterissä.
   10.   Soveltuvat jäsenehdokkaat, joita ei nimitetä tämän artiklan 2 kohdan mukaisesti, kirjataan varallaololuetteloon. Komission puheenjohtaja voi nimittää jäseniä varallaololuettelosta.
   11.   Jos jäsen ei enää pysty osallistumaan täysipainoisesti työryhmän työskentelyyn tai eroaa tai ei täytä Euroopan unionin toiminnasta tehdyn sopimuksen 339 artiklassa asetettuja edellytyksiä, komission puheenjohtaja voi nimittää hänen tilalleen uuden jäsenen varallaololuettelosta alkuperäisen jäsenen toimikauden loppuun asti.
   5 artikla
   Toiminta
   1.   Tutkimuksen ja innovoinnin pääosaston pääjohtaja vastaa työryhmän työn koordinoinnista ja organisoinnista ja sen sihteeristöstä tiiviissä yhteistyössä työryhmän puheenjohtajan kanssa.
   2.   Työryhmän jäsenet valitsevat keskuudestaan yksinkertaisella enemmistöllä puheenjohtajan ja varapuheenjohtajan toimikautensa ajaksi.
   3.   Työryhmän jäsenten ja kutsuttujen asiantuntijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvallisuusluokiteltujen tietojen suojaamista koskevia komission turvallisuussääntöjä, jotka on vahvistettu komission päätöksissä (EU, Euratom) 2015/443 (3) ja 2015/444 (4). Komissio voi toteuttaa kaikki asianmukaiset toimenpiteet, jos kyseiset henkilöt eivät noudata näitä velvollisuuksia.
   4.   Komissio hyväksyy työryhmän työohjelman ja työryhmän omasta aloitteestaan laatimat eettiset analyysit. Kuhunkin pyyntöön laatia eettinen analyysi on sisällyttävä analyysin parametrit. Komissio asettaa työryhmältä neuvoa pyytäessään määräajan, jossa neuvo on annettava.
   5.   Työryhmän lausuntoihin on sisällyttävä suosituksia. Niiden on perustuttava asianomaisten tieteenalojen ja teknologioiden tasosta laadittuun katsaukseen ja perusteelliseen analyysiin käsiteltävänä olevista eettisistä kysymyksistä. Työryhmän suositukset annetaan tiedoksi komission asiaankuuluville yksiköille.
   6.   Työryhmä toimii kollegiaalisesti ja yksimielisyyteen pyrkien. Työryhmä vahvistaa työjärjestyksensä asiantuntijaryhmien työjärjestysmallin pohjalta ja komission edustajan suostumuksella. Työskentelymenetelmillä pyritään varmistamaan, että kaikki jäsenet osallistuvat aktiivisesti työryhmän toimintaan.
   7.   Työryhmän kokoukset pidetään yleensä komission tiloissa komission vahvistamien sääntöjen ja aikataulun mukaisesti. Työryhmän olisi kokoonnuttava vähintään kuusi kertaa 12 kuukauden aikana, mikä tarkoittaa noin 12:ta työpäivää vuodessa. Ylimääräisiä kokouksia voidaan järjestää tarvittaessa komission edustajan suostumuksella.
   Työryhmän analyysien valmistelua varten komission edustaja voi käytettävissä olevien resurssien puitteissa:

               —

               kutsua asiantuntijoita ja asianomaisten kansalaisjärjestöjen tai etujärjestöjen edustajia vaihtamaan näkemyksiä tarpeen mukaan tapauskohtaisesti. Komissio voi myös pyytää ulkopuolisia asiantuntijoita osallistumaan työryhmän työhön tapauskohtaisesti ja tilapäisesti, jos sitä pidetään tarpeellisena tieteen ja uusien teknologioiden saavutuksiin liittyvien eettisten kysymysten laajan kirjon kattamiseksi;

               —

               käynnistää tutkimuksia saadakseen kaiken tarvittavan tiedettä ja teknologiaa koskevan tiedon;

               —

               sallia työryhmien perustamisen käsittelemään erityiskysymyksiä;

               —

               luoda tiiviit yhteydet eettisiin kysymyksiin erikoistuneiden elinten edustajiin jäsenvaltioissa ja kolmansissa maissa.

         Lisäksi komissio järjestää jokaisesta työryhmän lausunnosta pyöreän pöydän julkisen keskustelun vuoropuhelun edistämiseksi ja avoimuuden lisäämiseksi. Työryhmä luo tiiviit yhteydet niihin komission yksiköihin, joiden työ liittyy työryhmän käsittelemiin asioihin.
   8.   Työryhmä pyrkii yksimielisyyteen. Jos yksimielisyyteen ei kuitenkaan päästä, lausuntoon on liitettävä eriävä näkemys (vähemmistöön jääneenä mielipiteenä) ja sitä kannattavan yhden tai useamman jäsenen nimi. Lausunto toimitetaan komission puheenjohtajalle tai hänen nimeämälleen edustajalle. Kaikki annetut lausunnot julkaistaan ja toimitetaan Euroopan parlamentille ja Euroopan unionin neuvostolle viipymättä.
   9.   Jos tietystä aiheesta on toiminnallisista syistä annettava neuvoja nopeammin kuin mitä lausunnon antaminen kestää, voidaan antaa lyhyt lausunto tai muunmuotoinen analyysi, jota täydennetään myöhemmin lausunnon muodossa annettavalla yksityiskohtaisemmalla analyysillä ja huolehditaan samalla avoimuudesta samoin kuin kaikkien muidenkin lausuntojen kohdalla. Lyhyet lausunnot julkaistaan, ja niihin voi tutustua työryhmän verkkosivuilla. Työryhmä voi osana työohjelmaansa ja komission edustajan suostumuksella päivittää lausuntoa, jos se katsoo sen tarpeelliseksi.
   10.   Keskustelut työryhmässä ovat luottamuksellisia. Työryhmä voi jäsentensä yksinkertaisella enemmistöllä ja komission edustajan suostumuksella päättää tehdä asian käsittelystä julkista.
   11.   Kaikkiin työryhmän toimintaan liittyviin asiakirjoihin (kuten kokousten asialistoihin ja pöytäkirjoihin, lausuntoihin ja osallistujien kannanottoihin) voi tutustua joko asiantuntijaryhmärekisterissä tai tarkoitusta varten perustetulla verkkosivustolla, johon on linkki rekisteristä. Julkaisuperiaatteesta voidaan poiketa silloin, kun asiakirjan luovuttamisen katsotaan vahingoittavan yleisen tai yksityisen edun suojaa Euroopan parlamentin ja neuvoston asetuksen (EY) N:o 1049/2001 (5) 4 artiklan määrittelyn mukaisesti.
   12.   Työryhmän puheenjohtaja on vastuussa siitä, että työryhmän toiminnasta laaditaan kertomus ennen sen toimikauden loppua. Kertomus julkaistaan ja toimitetaan 11 kohdassa vahvistettujen sääntöjen mukaisesti.
   6 artikla
   Kokouskulut
   1.   Työryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa työryhmän toimintaan osallistuvien matka- ja oleskelukulut voimassa olevien säännösten mukaisesti.
   3.   Kulut korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
   7 artikla
   Loppusäännökset
   Tämä päätös julkaistaan Euroopan unionin virallisessa lehdessä, ja se tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä. Kumotaan päätös 2010/1/EU.

      Tehty Brysselissä 25 päivänä toukokuuta 2016.

            Komission puolesta

            Puheenjohtaja

         Jean-Claude JUNCKER

      (1)  Komission päätös, 2010/1/EU, annettu 23 päivänä joulukuuta 2009, luonnontieteiden ja uusien teknologioiden etiikkaa käsittelevän eurooppalaisen työryhmän toimikauden jatkamisesta (EUVL L 1, 5.1.2010, s. 8).

      (2)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

      (3)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

      (4)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).

      (5)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).


title: 2010/310/: Neuvoston päätös, annettu 3 päivänä kesäkuuta 2010 , alueiden komitean puolalaisen jäsenen nimeämisestä

text:
               8.6.2010

               FI

               Euroopan unionin virallinen lehti

               L 140/25

         NEUVOSTON PÄÄTÖS,
   annettu 3 päivänä kesäkuuta 2010,
   alueiden komitean puolalaisen jäsenen nimeämisestä
   (2010/310/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Puolan hallituksen ehdotuksen,
   sekä katsoo seuraavaa:

               (1)

               Neuvosto antoi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU ja 2010/29/EU alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi kaudeksi (1).

               (2)

               Yksi alueiden komitean jäsenen paikka on vapautunut alueiden komitean jäsenen Jan KOZŁOWSKIn toimikauden päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komitean jäseneksi jäljellä olevaksi toimikaudeksi eli 25 päivään tammikuuta 2015:
   Mieczysław STRUK, marszałek województwa pomorskiego.
   2 artikla
   Tämä päätös tulee voimaan päivänä, jona se annetaan.

      Tehty Luxemburgissa 3 päivänä kesäkuuta 2010.

            Neuvoston puolesta

            Puheenjohtaja

         A. PÉREZ RUBALCABA

      (1)  EUVL L 348, 29.12.2009, s. 22 ja EUVL L 12, 19.1.2010, s. 11.


title: 2013/591/EU: Euroopan parlamentin päätös, annettu 17 päivänä huhtikuuta 2013 , Euroopan verkko- ja tietoturvaviraston varainhoitovuoden 2011 tilien päättämisestä

text:
               16.11.2013

               FI

               Euroopan unionin virallinen lehti

               L 308/276

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   Euroopan verkko- ja tietoturvaviraston varainhoitovuoden 2011 tilien päättämisestä
   (2013/591/EU)
   EUROOPAN PARLAMENTTI, joka

               —

               ottaa huomioon Euroopan verkko- ja tietoturvaviraston lopullisen tilinpäätöksen varainhoitovuodelta 2011,

               —

               ottaa huomioon tilintarkastustuomioistuimen kertomuksen Euroopan verkko- ja tietoturvaviraston tilinpäätöksestä varainhoitovuodelta 2011 sekä viraston vastaukset (1),

               —

               ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan verkko- ja tietoturvaviraston perustamisesta 10. maaliskuuta 2004 annetun Euroopan parlamentin ja neuvoston asetuksen (EY) N:o 460/2004 (4) ja erityisesti sen 17 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0100/2013),

               1.

               hyväksyy Euroopan verkko- ja tietoturvaviraston varainhoitovuoden 2011 tilien päättämisen;

               2.

               kehottaa puhemiestä välittämään tämän päätöksen Euroopan verkko- ja tietoturvaviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 388, 15.12.2012, s. 135.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 77, 13.3.2004, s. 1.

      (5)  EYVL L 357, 31.12.2002, s. 72.


title: 2013/552/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/146

      EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2011
   (2013/552/EU)
   EUROOPAN PARLAMENTTI, joka

               —

               ottaa huomioon komission kertomuksen varainhoitovuotta 2010 koskevien vastuuvapauden myöntämispäätösten seurannasta (COM(2012) 585) ja kertomuksen liitteenä olevat komission yksiköiden valmisteluasiakirjat (SWD(2012) 330 ja SWD(2012) 340),

               —

               ottaa huomioon kahdeksannen, yhdeksännen ja kymmenennen Euroopan kehitysrahaston taseet ja tulostilit varainhoitovuodelta 2011 (COM(2012) 435 – C7-0223/2012),

               —

               ottaa huomioon 26. huhtikuuta 2012 päivätyn komission vuosikertomuksen kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2011,

               —

               ottaa huomioon Euroopan kehitysrahastoja koskevat rahoitustiedot (COM(2012) 386),

               —

               ottaa huomioon tilintarkastustuomioistuimen vuosikertomuksen kahdeksannesta, yhdeksännestä ja kymmenennestä Euroopan kehitysrahastosta rahoitetuista toimista varainhoitovuodelta 2011 sekä komission vastaukset (1) ja tilintarkastustuomioistuimen erityiskertomukset,

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (2),

               —

               ottaa huomioon neuvoston 4. helmikuuta 2013 antamat suositukset Euroopan kehitysrahastojen toimien toteuttamisen osalta komissiolle myönnettäväksi vastuuvapaudeksi varainhoitovuodelta 2011 (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

               —

               ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23. kesäkuuta 2000 allekirjoitetun kumppanuussopimuksen (3), jota tarkistettiin Luxemburgissa 25. kesäkuuta 2005 (4),

               —

               ottaa huomioon merentakaisten maiden ja alueiden assosiaatiosta Euroopan yhteisöön 27. marraskuuta 2001 tehdyn neuvoston päätöksen 2001/822/EY (”päätös merentakaisten maiden ja alueiden assosiaatiosta”) (5), sellaisena kuin se on muutettuna neuvoston päätöksellä 2007/249/EY (6),

               —

               ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (7) 33 artiklan,

               —

               ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (8) 32 artiklan,

               —

               ottaa huomioon komission 21. huhtikuuta 2010 antaman tiedonannon ”Verotuksesta ja kehityksestä – yhteistyö kehitysmaiden kanssa hyvän hallintotavan edistämiseksi verotusalalla” sekä 13. lokakuuta 2011 antaman tiedonannon ”Kolmansille maille annettavaa EU:n budjettitukea koskeva uusi lähestymistapa”,

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (9) 74 artiklan,

               —

               ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (10) 119 artiklan,

               —

               ottaa huomioon kymmenenteen Euroopan kehitysrahastoon sovellettavasta varainhoitoasetuksesta 18. helmikuuta 2008 annetun neuvoston asetuksen (EY) N:o 215/2008 (11) 142 artiklan,

               —

               ottaa huomioon työjärjestyksen 76 artiklan, 77 artiklan kolmannen luetelmakohdan ja liitteen VI,

               —

               ottaa huomioon talousarvion valvontavaliokunnan mietinnön sekä kehitysyhteistyövaliokunnan lausunnon (A7-0062/2013),

               1.

               myöntää komissiolle vastuuvapauden kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, Euroopan unionin tuomioistuimelle, tilintarkastustuomioistuimelle ja Euroopan investointipankille sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 344, 12.11.2012, s. 243.

      (2)  EUVL C 348, 14.11.2012, s. 130.

      (3)  EYVL L 317, 15.12.2000, s. 3.

      (4)  EUVL L 287, 28.10.2005, s. 4.

      (5)  EYVL L 314, 30.11.2001, s. 1, sekä EYVL L 324, 7.12.2001, s. 1.

      (6)  EUVL L 109, 26.4.2007, s. 33.

      (7)  EYVL L 156, 29.5.1998, s. 108.

      (8)  EYVL L 317, 15.12.2000, s. 355.

      (9)  EYVL L 191, 7.7.1998, s. 53.

      (10)  EUVL L 83, 1.4.2003, s. 1.

      (11)  EUVL L 78, 19.3.2008, s. 1.

         EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä kahdeksannen, yhdeksännen ja kymmenennen Euroopan kehitysrahaston talousarvion toteuttamisesta varainhoitovuonna 2011
      EUROOPAN PARLAMENTTI, joka

                  —

                  ottaa huomioon komission kertomuksen varainhoitovuotta 2010 koskevien vastuuvapauden myöntämispäätösten seurannasta (COM(2012) 585) ja kertomuksen liitteenä olevat komission yksiköiden valmisteluasiakirjat (SWD(2012) 330 ja SWD(2012) 340),

                  —

                  ottaa huomioon kahdeksannen, yhdeksännen ja kymmenennen Euroopan kehitysrahaston taseet ja tulostilit varainhoitovuodelta 2011 (COM(2012) 435 – C7-0223/2012),

                  —

                  ottaa huomioon 26. huhtikuuta 2012 päivätyn komission vuosikertomuksen kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2011,

                  —

                  ottaa huomioon Euroopan kehitysrahastoja koskevat rahoitustiedot (COM(2012) 386),

                  —

                  ottaa huomioon tilintarkastustuomioistuimen vuosikertomuksen kahdeksannesta, yhdeksännestä ja kymmenennestä Euroopan kehitysrahastosta rahoitetuista toimista varainhoitovuodelta 2011 sekä komission vastaukset (1) ja tilintarkastustuomioistuimen erityiskertomukset,

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (2),

                  —

                  ottaa huomioon neuvoston 4. helmikuuta 2013 antamat suositukset Euroopan kehitysrahastojen toimien toteuttamisen osalta komissiolle myönnettäväksi vastuuvapaudeksi varainhoitovuodelta 2011 (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

                  —

                  ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23. kesäkuuta 2000 allekirjoitetun kumppanuussopimuksen (3), jota tarkistettiin Luxemburgissa 25. kesäkuuta 2005 (4),

                  —

                  ottaa huomioon merentakaisten maiden ja alueiden assosiaatiosta Euroopan yhteisöön 27. marraskuuta 2001 tehdyn neuvoston päätöksen 2001/822/EY (”päätös merentakaisten maiden ja alueiden assosiaatiosta”) (5), sellaisena kuin se on muutettuna neuvoston päätöksellä 2007/249/EY (6),

                  —

                  ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (7) 33 artiklan,

                  —

                  ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (8) 32 artiklan,

                  —

                  ottaa huomioon 28. syyskuuta 2006 antamansa päätöslauselman kehitysyhteistyön lisäämisestä ja parantamisesta: EU:n kehitysavun tuloksellisuutta koskeva toimenpidepaketti vuodelle 2006 (9),

                  —

                  ottaa huomioon komission 21. huhtikuuta 2010 antaman tiedonannon ”Verotuksesta ja kehityksestä – yhteistyö kehitysmaiden kanssa hyvän hallintotavan edistämiseksi verotusalalla” sekä 13. lokakuuta 2011 antaman tiedonannon ”Kolmansille maille annettavaa EU:n budjettitukea koskeva uusi lähestymistapa”,

                  —

                  ottaa huomioon 22. toukokuuta 2008 antamansa päätöslauselman avun tuloksellisuutta koskevan vuoden 2005 Pariisin julistuksen seurannasta (10),

                  —

                  ottaa huomioon OECD:n kehitysapukomitean (DAC) laatiman avun tuloksellisuutta koskevan raportin, jossa tarkastellaan kesäkuussa 2009 annetun Pariisin julistuksen täytäntöönpanon edistymistä;

                  —

                  ottaa huomioon kehitysyhteistyön tuloksellisuutta koskevasta Afrikan toimintaohjelmasta 4.–5. marraskuuta 2010 saavutetun Tunisin yhteisymmärryksen ”TARGETing Effective Development”,

                  —

                  ottaa huomioon Busanissa joulukuussa 2011 järjestetyn avun tuloksellisuutta käsitelleen OECD:n korkean tason kokouksen päätösasiakirjan,

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (11) 74 artiklan,

                  —

                  ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (12) 119 artiklan,

                  —

                  ottaa huomioon kymmenenteen Euroopan kehitysrahastoon sovellettavasta varainhoitoasetuksesta 18. helmikuuta 2008 annetun neuvoston asetuksen (EY) N:o 215/2008 (13) 142 artiklan,

                  —

                  ottaa huomioon työjärjestyksen 76 artiklan, 77 artiklan kolmannen luetelmakohdan ja liitteen VI,

                  —

                  ottaa huomioon talousarvion valvontavaliokunnan mietinnön sekä kehitysyhteistyövaliokunnan lausunnon (A7-0062/2013),

                  A.

                  ottaa huomioon, että unionin sekä Afrikan, Karibian ja Tyynenmeren alueen maiden ja merentakaisten maiden ja alueiden suhteita käsittelevässä Cotonoun sopimuksessa on asetettu päätavoitteeksi köyhyyden vähentäminen ja viime kädessä poistaminen kestävän kehityksen tavoitteiden mukaisesti sekä AKT-valtioiden ja merentakaisten maiden ja alueiden vaiheittainen integroiminen maailmantalouteen; toteaa, että Euroopan kehitysrahasto (EKR) on tärkein AKT-valtioiden kanssa tehtävän kehitysyhteistyön rahoitusväline;

                  B.

                  katsoo, että komissio on täytäntöönpanevana elimenä vastuussa siitä, että EKR:ää koskeva vastuuvapaus voidaan myöntää;

                  C.

                  katsoo, että avoimuus ja vastuuvelvollisuus ovat demokraattisen valvonnan sekä vaikuttavan kehitysavun ennakkoedellytyksiä;

                  D.

                  ottaa huomioon, että kehitysyhteistyön toimintaympäristö muuttuu jatkuvasti; ottaa huomioon, että kehitysyhteistyö on osa laajempaa kokonaisuutta, jossa kaupan, maastamuuttajien rahalähetysten ja muiden tulonlähteiden merkitys on nykyään useimmille kehitysmaille suurempi kuin julkisen kehitysavun maksut;

                  E.

                  katsoo, että kehitysmaista peräisin olevat laittomat rahavirrat haittaavat vakavasti niiden kasvumahdollisuuksia ja köyhyyden lieventämistä;

                  F.

                  toteaa, että kehitysapu toimitetaan usein oloissa, joita luonnehtivat heikot valtiolliset instituutiot, laajalle levinnyt korruptio sekä puutteelliset valvontajärjestelmät vastaanottajavaltioissa, ja katsoo, että on erityisen tärkeää, että unioni tarkastaa kehitysyhteistyönsä muodot ja sisällöt;

                  G.

                  toteaa, että vaikka budjettituki on hyödyllinen kehittämisväline, siihen sisältyy huomattava ilman vakuuksia annettavaan lainaan liittyvä riski, ja että avoimuus ja vastuuvelvollisuus on asetettava tuen myöntämisen ehdoiksi;

                  H.

                  ottaa huomioon, että komissio on edellä mainitussa tiedonannossaan ”Verotuksesta ja kehityksestä – yhteistyö kehitysmaiden kanssa hyvän hallintotavan edistämiseksi verotusalalla” korostanut jälleen kerran avoimuuden ja vastuuvelvollisuuden merkitystä verotuksessa; toteaa, että talousarviosta saatavaan tukeen sisältyy huomattava ilman vakuuksia annettavaan lainaan liittyvä riski ja että avoimuus, vastuuvelvollisuus ja vaikuttavuus on asetettava tuen myöntämisen ehdoiksi;

                  I.

                  toteaa, että avoimuuden edistäminen ja korruption ja petosten torjuminen ovat unionin talousarviosta rahoitettavien tukitoimien onnistumisen keskeisiä edellytyksiä, kuten komissio on korostanut edellä mainitussa tiedonannossaan kolmansille maille annettavaa EU:n budjettitukea koskevasta uudesta lähestymistavasta;

                  J.

                  toteaa, että kestävyys on ratkaisevaa kehitysavun vaikuttavuuden kannalta;

                  K.

                  toteaa, että varainhoitovuonna 2011 kokonaissitoumukset olivat yhteensä 3 279 000 000 euroa, yksittäiset sitoumukset 2 786 000 000 euroa ja maksumäärärahat 2 941 000 000 euroa (14);

                  L.

                  toteaa edellyttäneensä useaan otteeseen, että EKR sisällytetään yleiseen talousarvioon;

         Tarkastuslausuma

         Tilien luotettavuus

                  1.

                  pitää myönteisenä tilintarkastustuomioistuimen lausuntoa, jonka mukaan kahdeksannen, yhdeksännen ja kymmenennen EKR:n lopullinen tilinpäätös antaa olennaisilta osiltaan oikeat ja riittävät tiedot EKR:jen taloudellisesta asemasta 31. päivältä joulukuuta 2011;

                  2.

                  muistuttaa, että tilintarkastustuomioistuimen mielestä kirjaamisvirheitä on edelleen paljon, mikä on huolestuttavaa, sillä ne vaikuttavat tilinpäätöksen laadinnassa käytettävien tietojen oikeellisuuteen etenkin jaksotusmenettelyn yhteydessä varainhoitovuoden lopussa; pitää huolestuttavana, että tilintarkastustuomioistuimen esittämästä toistuvasta arvostelusta ja parlamentin parannusvaatimuksista huolimatta komissio ei ole vielä korjannut tilannetta;

         Toimien sääntöjenmukaisuus

                  3.

                  panee tyytyväisenä merkille, että tilintarkastustuomioistuimen mukaan tulojen ja sitoumusten virhetaso ei ole olennainen;

                  4.

                  on huolissaan tilintarkastustuomioistuimen lausumasta tilien perustana olevien maksujen laillisuudesta ja asianmukaisuudesta, sillä sen mukaan maksujen virhetaso oli olennainen; on huolissaan siitä, että EKR:n maksujen virhetaso oli jo toisena peräkkäisenä vuotena olennainen ja että se oli selvästi korkeampi kuin vuonna 2010 (arvioitu virhetaso oli 5,1 prosenttia vuonna 2011, mikä on selvästi enemmän kuin vuonna 2010, jolloin virhetaso oli 3,4 prosenttia);

                  5.

                  pitää valitettavana, että todennäköisin virhetaso on edelleen korkea; pitää valitettavana etenkin sitä, että todennäköisimmän virhetason kasvun ohella virheet myös yleistyivät vuonna 2011; myöntää, että eri vuosien välillä saattaa ilmetä tilastollista vaihtelua; pitää tärkeänä, että tämä suuntaus saadaan katkaistua; kehottaa komissiota viemään loppuun tilintarkastustuomioistuimen vuosina 2010 ja 2011 havaitsemia virheitä koskevan vertailuanalyysin ja ilmoittamaan tuloksista parlamentille;

                  6.

                  toteaa, että edellä mainittu virhetaso kattaa ainoastaan kvantitatiivisesti ilmaistavat virheet; toteaa, että talousarviotukeen käytetyn 737 miljoonan euron yhteydessä on saattanut ilmetä virheitä, joita ei ole otettu tässä huomioon;

                  7.

                  pitää huolestuttavana, että niistä 29 tapahtumasta, joihin liittyi kvantitatiivisesti ilmaistavissa oleva virhe, 11 oli loppumaksuja, jotka komissio oli jo tarkastanut;

                  8.

                  on huolissaan siitä, että monia näistä virheistä ei havaittu ulkoisissa tarkastuksissa eikä komission omissa tarkastuksissa, mikä osoittaa komission kehitys- ja yhteistyöpääosaston (EuropeAid) valvontajärjestelmien puutteellisuuden; kehottaa komissiota selvittämään näiden virheiden syyt ja toteuttamaan toimia kyseisten kaltaisten virheiden estämiseksi;

                  9.

                  pitää tilintarkastustuomioistuimen antamaa vuosikertomusta myönteisenä; pitää myönteisenä erityisesti sitä, että vuosikertomuksessa esitetään selkeästi ongelmalliset aiheet, kuten virhetason kasvu ja talousarviosta myönnettävän tuen paisuminen; toteaa, että tilintarkastustuomioistuin ei ole varauksettomasti komission kanssa samaa mieltä siitä, että talousarvion hallinnointi kohenee jatkuvasti;

                  10.

                  kehottaa komissiota käyttämään EKR:a koskevassa vuotuisessa kertomuksessaan ”liikennevalojärjestelmää” osoittaakseen, missä asiassa on menty eteenpäin ja missä taaksepäin eri vuosina;

         Järjestelmien vaikuttavuus

                  11.

                  on syvästi huolissaan tilintarkastustuomioistuimen havainnosta, jonka mukaan seuranta- ja valvontajärjestelmät ovat vain osittain vaikuttavia;

                  12.

                  panee tyytyväisenä merkille, että tilintarkastustuomioistuin antoi myönteisen arvion sekä EuropeAidin valvontastrategiasta virheiden ehkäisemistä tai havaitsemista ja korjaamista varten että komission sisäisen valvonnan standardien täytäntöönpanosta;

                  13.

                  panee merkille tärkeitä infrastruktuuriohjelmia koskevien sopimusten teon viivästymisen ja päätöksen lykätä budjettitukiohjelmien maksuja, minkä vuoksi yksittäiset sitoumukset jäivät 13 prosenttia tavoitteesta ja maksut 16 prosenttia tavoitteesta vuonna 2011; toistaa olevansa erityisen huolestunut siitä, että kymmenennen EKR:n aluekehitysmäärärahojen käyttöaste oli alhainen (31 prosenttia) vain kaksi vuotta ennen ohjelmakauden päättymistä; kannustaa komissiota pyrkimään näiden määrärahojen osalta rahoituksen sujuvaan toteutukseen ja ottamaan opikseen nykyisistä viivästyksistä seuraavan ohjelmakauden aikana;

                  14.

                  toteaa, että henkilöstöpolitiikka aiheuttaa edelleen jatkuvasti huolta, sillä henkilöstön vaihtuvuus on suuri ja vuoden 2011 puolivälissä toteutettiin uudelleenjärjestely; toteaa, että EuropeAid-pääosaston henkilöstöä käytettiin muihin tehtäviin kuin avun hallinnointiin enemmän kuin Euroopan ulkosuhdehallinnon kanssa oli sovittu joustavuusrajojen yhteydessä; odottaa, että kyseinen tilanne on korjattu vuonna 2012 ja pyytää tiedottamaan parlamentille tilanteen kehittymisestä;

                  15.

                  pitää valitettavana, että tilintarkastustuomioistuimen arvion mukaan EuropeAidin keskushallinnossa ja edustustoissa toimivien tulojen ja menojen hyväksyjien suorittamat ennakkotarkastukset ovat vain osittain vaikuttavia; kehottaa komissiota jatkamaan nykyisten järjestelmien parannusyrityksiä ja tiedottamaan parlamentille tuloksista marraskuun 2013 loppuun mennessä;

                  16.

                  panee merkille tilintarkastustuomioistuimen havainnon, jonka mukaan useimmat kansalliset tulojen ja menojen hyväksyjät Euroopan kehitysrahaston edunsaajamaissa eivät toimi varainhoidon vaatimusten mukaisesti; kehottaa komissiota lisäämään tarjoamaansa teknistä apua ja koulutusta kansallisten tulojen ja menojen hyväksyjien seuranta- ja valvontavalmiuksien lisäämiseksi;

                  17.

                  pitää myönteisenä ”varainhoidon työkalun” käyttöönottoa sopimuspuolten ja edunsaajien tietämyksen lisäämiseksi varainhoitoa ja tukikelpoisuutta koskevista unionin säännöistä; kehottaa komissiota parantamaan sopimuksentekomenettelyjen hallinnointia edelleen selkeyttämällä valintaperusteita ja dokumentoimalla arviointiprosessi paremmin sekä parantamaan tukisopimusten valvonnan laatua hankemaksuissa todettujen lukuisten virheiden karsimiseksi;

                  18.

                  kehottaa komissiota laatimaan mustan listan ulkoisista palveluntarjoajista, jotka eivät täytä vaadittuja standardeja ja niihin sisältyviä sitovia kriteereitä, sekä tiedottamaan vastuuvapauden myöntävälle viranomaiselle päätelmänsä ennen seuraavan vastuuvapausmenettelyn käynnistymistä;

                  19.

                  panee tyytyväisenä merkille, että seuranta ja valvonta ovat vaikuttavia EuropeAidin keskushallinnossa; panee tyytyväisenä merkille uuden version kuuden kuukauden välein annettavasta ulkoisen avun hallinnointia koskevasta kertomuksesta; pitää kuitenkin valitettavana, että yhtenäisen hallintotietojärjestelmän (CRIS) epätäsmälliset tiedot haittaavat rahoituksen tarkastamiseen sovellettavien tulosindikaattoreiden luotettavuutta;

                  20.

                  on huolissaan CRIS-järjestelmän nykyisistä puutteista, jotka liittyvät kaikkien ennakkotarkastusten tuloksia ja seurantaa koskeviin tietoihin, sillä CRIS-tarkastuksessa ei saada tietoja määristä, joita EuropeAid saattaa pitää oikeuttamattomina, CRIS:ssä ei ole täydellisiä tietoja komission omissa ennakkotarkastuksissa oikeuttamattomiksi katsotuista määristä ja korjauksista ja CRIS:n tietojen täsmällisyys aiheuttaa edelleen ongelmia; pitää myönteisenä, että komissio aikoo parantaa CRIS:n tietojen laatua vuonna 2012;

                  21.

                  on hyvin huolissaan siitä, että tilintarkastustuomioistuimen mukaan seuranta- ja valvontamenettelyt ovat vain osittain vaikuttavia edustustoissa; panee merkille, että tilintarkastustuomioistuin on raportoinut neljässä viimeisimmässä EKR:ja koskevassa vuosikertomuksessaan rekrytointiongelmista ja henkilöstöpulasta, jotka saattavat näkyä kielteisesti rahoitustarkastuksissa; on äärimmäisen huolissaan tästä toistuvasta ongelmasta;

                  22.

                  ottaa huomioon, että korkeasta virhetasosta huolimatta raportoituja ilmiantotapauksia on vain vähän; kehottaa komissiota harkitsemaan uudelleen ilmiantoja koskevia toimintaperiaatteitaan, mukaan luettuna niiden soveltaminen edustustoissa; pyytää komissiota tiedottamaan parlamentille niin sisäisten kuin ulkoistenkin ilmiantajien kuulemiseksi ja suojelemiseksi toteuttamistaan politiikoista ja toimista sekä niihin mahdollisesti tehtävistä muutoksista;

                  23.

                  panee tyytyväisenä merkille, että tilintarkastustuomioistuimen arvion mukaan ulkoiset tarkastukset ovat EuropeAidin keskushallinnon osalta vaikuttavia; on huolissaan siitä, että edustustojen kohdalla ei voida tehdä samaa päätelmää, koska riskiperusteisissa tarkastuksissa oli puutteita ja tarkastushavaintojen validointiprosessissa oli viivästymiä, mikä on saattanut johtaa siihen, että tukeen oikeuttamattomia menoja ei voitu periä takaisin; kehottaa komissiota ja ulkosuhdehallintoa ratkaisemaan tämän ongelman viipymättä;

                  24.

                  on huolissaan siitä, että tilintarkastustuomioistuin piti sisäistä tarkastusta vain osittain vaikuttavana; myöntää, että komissiossa vuonna 2011 toteutettu uudelleenjärjestely on vaikuttanut tuntuvasti sisäisen tarkastuksen yksikön toimintaan; odottaa tilanteen kohenevan vuonna 2012;

                  25.

                  pitää valitettavana, että tilintarkastustuomioistuimen tarkastuksen lähestymistapaan ja nykyisiin tarkastusmenetelmiin perustuva arvio todennäköisimmästä virhetasosta ja komission käytäntö tarkastella jäännösvirheiden nettotasoa yhtä vuotta pidemmältä aikaväliltä eivät ole keskenään yhteensopivia; pitää myönteisenä, että komissio aikoo teettää selvityksen EuropeAidin jäännösvirhetasosta, ja odottaa selvityksen valmistuvan aikataulussa eli vuoden 2013 ensimmäisellä neljänneksellä; kehottaa komissiota esittämään selvityksen tulokset parlamentille heti kun ne ovat saatavilla;

                  26.

                  panee tyytyväisenä merkille, että tilintarkastustuomioistuimen mielestä EuropeAid on edistynyt merkittävästi useiden tilintarkastustuomioistuimen antamien suositusten täytäntöönpanossa; kehottaa komissiota panemaan täytäntöön kaikki tilintarkastustuomioistuimen vuosikertomuksessa 2011 annetut suositukset;

                  27.

                  panee merkille komission vakuutuksen, että sillä ei ole eikä se hallinnoi talousarvion ulkopuolella sellaisia pankkitilejä, joilla olevista varoista rahoitetaan toimia, joita budjettivallan käyttäjä ei ole hyväksynyt;

         Laittomat pääomavirrat

                  28.

                  toteaa, että kehitysmaiden suurimpien haasteiden joukkoon kuuluu massiivinen laittoman pääoman ulosvirtaus; panee merkille, että offshore -keskukset ja veroparatiisit mahdollistavat sen, että pääomia virtaa laittomasti ulos maasta yhden biljoonan Yhdysvaltain dollarin arvosta; toteaa, että nämä laittomat pääomasiirrot ovat karkeasti arvioiden kymmenkertaiset verrattuna kehitysmaille köyhyyden lievittämiseksi ja talouskehityksen vauhdittamiseksi annettuun apuun;

                  29.

                  viittaa erityisesti 8. maaliskuuta 2011 antamaansa päätöslauselmaan ”verotuksesta ja kehityksestä – yhteistyö kehitysmaiden kanssa hyvän hallintotavan edistämiseksi verotusalalla” (15);

                  30.

                  korostaa, että maasta poistuva laittomien varojen virta koostuu enimmäkseen kaupallisesta tulosta maksettavan veron kiertämisestä väärinhinnoittelun avulla;

                  31.

                  toteaa, että verojärjestelmiä voidaan kiertää turvautumalla verokeitaisiin, tietoja salaaviin oikeudenkäyttöalueisiin, salaa toimiviin yhtiöihin, anonyymeihin erillistileihin, tekaistuihin säätiöihin, kaupan väärinhinnoitteluun ja erilaisiin rahanpesumenetelmiin; korostaa, että veronkiertoa ja veropetoksia on kiireesti ryhdyttävä torjumaan kaikilla tasoilla (kansallinen, unionin ja kansainvälinen taso); pyytää komissiota yksilöimään ne unionin lainsäädännön ja jäsenvaltioiden välisen hallinnollisen yhteistyön alat, joilla on mahdollista toteuttaa parannuksia; pyytää komissiota tarkastelemaan mahdollisuutta saada vastaanottajamaat osallistumaan veronkierron torjuntaan kannustinohjelman avulla sekä tiedottamaan vastuuvapauden myöntävälle viranomaiselle tarkastelunsa päätelmät ennen vuoden 2013 loppua;

                  32.

                  suhtautuu myönteisesti komission toimintasuunnitelmaan veropetosten ja veronkierron torjunnan tehostamiseksi; katsoo, että laittomien pääomavirtojen tyrehdyttäminen edellyttää verokeitaiden yhteistä määritelmää ja mustaa listaa sekä yrityksiä koskevan avoimuuden lisäämistä, mukaan luettuna todellisen omistajan ja edunsaajan ilmoittaminen yritystä rekisteröitäessä;

                  33.

                  on komission kanssa samaa mieltä siitä, että ”kansallisten verojärjestelmien tuloksellisuuteen vaikuttaa myös kansainvälisten markkinoiden yhä laajempi yhdentyminen ja talouden globalisoituminen” (16) ja että ”ongelmaan puuttuminen edellyttää kehitys- ja teollisuusmaiden yhteisiä ponnisteluja verotusalan hyvän hallintotavan periaatteiden toteuttamiseksi” ja ”samalla voidaan parantaa kasvunäkymiä ja poistaa köyhyyttä kehitysmaissa sekä lujittaa verojärjestelmiä kaikkialla maailmassa” (17);

                  34.

                  korostaa, että osa laittomista rahavirroista perustuu kaupan väärinhinnoitteluun siten, että maahantuonti ylihinnoitellaan ja vienti alihinnoitellaan tullausasiakirjoissa; korostaa tulliviranomaisten merkittävää roolia petokseen perustuvan toiminnan havaitsemisessa, koska ne ovat fyysisesti läsnä tavaroiden tulo- ja lähtöpaikoilla; tähdentää, että tehokkaan kansallisen tullivalvonnan puuttuminen mahdollistaa laittomat käytänteet;

                  35.

                  toteaa, että tulliviranomaiset eivät toimi monissa kehitysmaissa vaikuttavasti, mikä johtuu lähinnä tehokkaiden riskinhallintajärjestelmien puuttumisesta; kehottaa komissiota kiinnittämään tähän kehitysnäkökohtaan erityistä huomiota ja keskittämään resursseja tilanteen korjaamiseksi erityisesti asettamalla budjettituen myöntämisen ehdoksi sen, että tullausjärjestelmien kestävä uudistaminen sisällytetään julkisen varainhoidon kriteereihin;

                  36.

                  korostaa, että tullivalvonnan tehottomuus ei vaivaa pelkästään kehitysmaita; pitää valitettavana, että jäsenvaltioiden oma tullivalvonta ei suju asianmukaisesti (18), mikä mahdollistaa petollisen toiminnan; kehottaa komissiota ryhtymään kaikkiin tarpeellisiin toimiin tilanteen korjaamiseksi tiivistämällä yhteistyötä talousrikoksia tutkivien virastojen verkoston (Economic Crime Agency Network) kaltaisten kansainvälisten verkostojen ja kansallisten tulliviranomaisten kanssa todisteiden keräämiseksi valmistajilta, varustamoilta, logistiikkayrityksiltä ja satamaviranomaisilta ympäri maailman;

         Kehitysavun koordinointi, kehitysyhteistyön painopisteet ja vastineen saaminen unionin myöntämälle tuelle

                  37.

                  toteaa, että unionin antama apu on edelleen hajanaista, koska se jakautuu unionin välineistä rahoitettuun unionin tason toimiin, jäsenvaltioiden kahdenvälisiin ohjelmiin ja Euroopan investointipankin (EIP) tukitoimiin; katsoo, että tämä on osasyy avun suunnittelun puutteisiin kriiseissä ja epävakaissa tilanteissa; kehottaa komissiota koordinoimaan unionin lukuisia kehitysavun välineitä;

                  38.

                  pitää valitettavana, että vain neljä jäsenvaltiota (Ruotsi, Luxemburg, Tanska ja Alankomaat) ylitti unionin kansainväliselle kehitysavulle asettamat tavoitteet vuonna 2012, huolimatta siitä, että kaikki jäsenvaltiot ovat sitoutuneet kohdentamaan kehitysapuun 0,70 prosenttia bruttokansantuotteestaan (bkt);

                  39.

                  toteaa jälleen, että hyvä hallintotapa, demokratia, ihmisoikeuksien kunnioittaminen ja köyhyyden vähentäminen on sisällytettävä täytäntöönpanoa tukevien elinten tavoitteisiin EKR:n tukea saavissa maissa; kehottaa komissiota turvautumaan Cotonoun sopimuksen 8 artiklassa tarkoitettuun poliittiseen vuoropuheluun nykyistä useammin, jos ihmisoikeusloukkauksia ilmenee, ja keskeyttämään tarvittaessa avun myöntämisen;

                  40.

                  huomauttaa, että unionilla on oltava laaja valikoima erilaisia kehitysyhteistyön välineitä, jotka soveltuvat käytettäviksi erilaisissa olosuhteissa; korostaa, että tehokkaita välineitä ja toimintamenetelmiä tarvitaan erityisesti silloin, kun toisena osapuolena on hajonnut tai vakavasti epädemokraattinen valtio;

                  41.

                  tähdentää, että Euroopan ulkosuhdehallinnon on turvattava kehitysyhteistyöpolitiikan erityistavoitteet; korostaa, että muut seikat, kuten kauppapolitiikkaa ja ulko- ja turvallisuuspolitiikkaa koskevat seikat, eivät saa mennä unionin kehitysyhteistyöpolitiikan ensisijaisten tavoitteiden ohi

                  42.

                  panee merkille, että unionin maatalous-, kalastus-, energia- ja kauppapolitiikat vaikuttavat kehitysyhteistyötä koskeviin unionin toimiin; korostaa, että on syytä varmistaa Euroopan unionin toiminnasta tehdyn sopimuksen 208 artiklan mukaisesti kehitykseen vaikuttavien politiikkojen johdonmukaisuus ja että kyseisiin politiikkoihin olisi sisällyttävä velvoittavana periaate, että avusta ei saa koitua vahinkoa;

                  43.

                  tähdentää, että olisi syytä painottaa enemmän avun kestävyyttä; pitää huolestuttavana Saharan eteläpuolisessa Afrikassa käynnissä olevien hankkeiden ja ohjelmien tehokkuuteen (ongelmia 40,3 prosentissa tarkastetuista toimista), vaikuttavuuteen (43 prosenttia) ja kestävyyteen (46 prosenttia) liittyviä sitkeitä puutteita (19), joita riippumattomat asiantuntijat ovat havainneet paikan päällä suorittamissaan arvioinneissa; panee merkille, että täytäntöönpanoon liittyi samanlaisia tuloshuolia Karibian alueella, joissa hyvin tai erittäin hyvin toimivien hankkeiden osuus kaikista hankkeista oli 74,6 prosenttia vuonna 2009 ja se laski 72,9 prosenttiin vuonna 2010 ja 61,5 prosenttiin vuonna 2011 (20), sekä Tyynenmeren alueella, jossa huomattavaan osaan ohjelmista liittyi täytäntöönpano-ongelmia (21);

                  44.

                  on hyvin huolestunut tilintarkastustuomioistuimen erityiskertomuksissa nro 1/2012 ja 13/2012 olevista havainnoista, jotka koskevat Saharan eteläpuolisen Afrikan elintarviketurvaa koskevan Euroopan unionin kehitysavun vaikuttavuutta ja Saharan eteläpuolisten maiden juomavesihuoltoa ja perussanitaatiota koskevaa Euroopan unionin kehitysapua; toteaa erityiskertomusten osoittavan, että kestävyysennusteet ovat hyvät noin puolessa toteutetuista toimista, mutta toisen puolen yhteydessä ei ole yhtä varmoja takeita tulosten jatkuvuudesta; suhtautuu myönteisesti näihin kertomuksiin sisältyviin tilintarkastustuomioistuimen suosituksiin ja kehottaa komissiota ottamaan ne huomioon, jotta unionin kehitysyhteistyömenojen hyödyt voidaan maksimoida;

                  45.

                  katsoo, että koulutus on kehityksen kannalta avainasemassa, koska se mahdollistaa tukitoimien kestävyyden, ja parhaatkaan tekniset toimet eivät menesty ilman kestävyyttä; ottaa huomioon alan haasteet ja erityisesti sen, kuinka vaikeaa on saavuttaa maailmanlaajuisesti sukupuolten tasa-arvoa ja koulunkäyntiä koskevat tavoitteet;

                  46.

                  katsoo, että komission olisi kyettävä osoittamaan veronmaksajille, mitä unionin kehitysavulla on saatu aikaan kyseisellä saralla; kehottaa komissiota laatimaan selvät tavoitteet, jotka mahdollistavat todelliset tuloksia koskevat tarkastukset;

                  47.

                  pitää myönteisenä, että komission yksiköt laativat osana muutossuunnitelman täytäntöönpanoa yhteisen järjestelmän, jolla mitataan kehitysyhteistyöpolitiikan tuloksia, mukaan luettuna osallistava ja kestävä kasvu, ja tiedotetaan niistä; kehottaa komissiota ilmoittamaan asian edistymisestä parlamentille marraskuun 2013 loppuun mennessä;

                  48.

                  korostaa tilintarkastustuomioistuimen kehitysavun alalla tekemien toiminnantarkastusten merkitystä; kannustaa tilintarkastustuomioistuinta keskittämään lisää resursseja tarkastustyöhön, jossa käsitellään tehokkuuteen, vaikuttavuuteen ja taloudellisuuteen kohdistuvia riskejä;

                  49.

                  korostaa, että pitkällä aikavälillä yhteiskunnallinen ja taloudellinen kehitys edellyttää avun sijasta muita, kestäviä tulonlähteitä; pitää tässä mielessä vakaita, toimivia ja WTO:n periaatteiden mukaisia kauppasuhteita kehitysmaiden kannalta olennaisena asiana ja vaatii näin ollen komissiota, neuvostoa ja AKT-maita ratkaisemaan vielä selvittämättä olevat seikat, jotka koskevat Euroopan ja AKT-alueen välisiä ehdotettuja talouskumppanuus- ja vapaakauppasopimuksia;

         Budjettituki

                  50.

                  panee merkille, että vuonna 2011 talousarviotukea koskevien sitoumusten määrä oli 207 000 000 euroa, mikä vastaa 6,3:a prosenttia kaikkien sitoumusten kokonaismäärästä;

                  51.

                  muistuttaa tilintarkastustuomioistuimen havainneen EKR:iä koskevassa vuosikertomuksessaan varainhoitovuodelta 2011, että 23 prosentissa talousarviotukeen liittyvistä maksuista ilmeni virheitä, joita ei voida ilmaista kvantitatiivisesti; panee merkille, että tilanne on parantunut aiemmissa kertomuksissa esitettyihin havaintoihin verrattuna; katsoo kuitenkin, että vuoden 2011 tulosta ei voida edelleenkään pitää tyydyttävänä;

                  52.

                  on erittäin huolissaan tilintarkastustuomioistuimen päätelmästä, jonka mukaan muut kuin kvantitatiivisesti ilmaistavissa olevat virheet johtuivat siitä, että tukikelpoisuusperusteiden noudattamisesta ei ollut järjestelmällistä näyttöä, koska julkisen varainhoidon alalla saavutettua edistystä ei ollut verrattu tarkasteltavana olevalle kaudelle asetettuihin tavoitteisiin; kehottaa komissiota varmistamaan, että tuensaajamaita valvotaan tiukasti ennen budjettituen myöntämistä koskevaa päätöstä ja myös sen jälkeen, erityisesti kun on kyse maista, jotka saavat huomattavaa taloudellista tukea unionin kehitysrahastosta ja joissa korruptio lisääntyy voimakkaasti; kehottaa näin ollen komissiota tiukentamaan valvontajärjestelmiään, jotta varmistetaan, että Euroopan veronmaksajien rahoja ei käytetä väärin terrorismin tai korruption rahoittamiseksi;

                  53.

                  tunnustaa budjettituen mahdolliset edut; muistuttaa kuitenkin, että tähän tukimuotoon liittyy riskejä, koska se on vaihdettavuutensa vuoksi alttiimpi petoksille ja korruptiolle kuin muut tukimuodot; muistuttaa, että budjettitukena maksettuja varoja koskeva tilintarkastustuomioistuimen valvonta päättyy sillä hetkellä, kun unioni tilittää tuen kumppanimaalle;

                  54.

                  tähdentää, että kyseiset riskit ovat erityisen hälyttäviä, kun otetaan huomioon 25 kohdassa tarkoitettu massiivinen laittoman pääoman ulosvirtaus kehitysmaista; kehottaa komissiota ottamaan huomioon laittoman pääoman virroista laaditut selvitykset ennen kuin se tekee päätöksen budjettituen myöntämisestä;

                  55.

                  suhtautuu myönteisesti komission lausuntoon, jonka mukaan petosten ja korruption torjunta olisi otettava paremmin huomioon myönnettäessä budjettitukea erityisesti arvioitaessa julkista varainhoitoa koskevaa kelpoisuuskriteeriä budjettituen myöntämisen yhteydessä; kehottaa näin ollen komissiota ottamaan myös huomioon korruption ja petosten määrästä laaditut selvitykset ennen kuin se tekee päätöksen budjettituen myöntämisestä; katsoo, että budjettituen myöntämisen ehtona on oltava, että tuensaajamaassa on riippumaton kansallinen tarkastuselin;

                  56.

                  panee merkille, että hyvään hallintoon liittyviä ohjelmia rahoitetaan kehitysmaiden tukemiseksi niiden torjuessa petoksia, korruptiota ja varojen väärinkäyttöä; kehottaa komissiota korostamaan voimakkaasti oikeuslaitoksen uudistusohjelmia, pitäen mielessä, että lahjomaton oikeusjärjestelmä on hyvän hallinnon ja oikeusvaltioperiaatteen varmistamisen ehdoton edellytys; toteaa lisäksi, että komissio toteutti vuonna 2011 oikeus- ja turvallisuusjärjestelmän uudistamista koskevan temaattisen arvioinnin; kehottaa komissiota julkistamaan arvioinnin tulokset;

                  57.

                  on tietoinen siitä, että EKR:n budjettitukimaksujen suhteellisen alhainen maksuaste vuonna 2011 on suoraa seurausta siitä, että kumppanihallitusten tukikelpoisuusperusteiden ja/tai tulosindikaattorien noudattamista arvioitiin entistä perusteellisemmin, minkä vuoksi komissio lykkäsi maksuja yhteensä 200 miljoonan euron arvosta kuudessatoista AKT-maassa, joissa edistys oli riittämätöntä ennalta asetettuihin tavoitteisiin nähden; panee tyytyväisenä merkille lokakuussa 2011 käyttöön otetun unionin budjettitukea koskevan uuden lähestymistavan (22), joka edesauttaa kansallisten vastuumenettelyiden vahvistamista AKT-maissa; kehottaa komissiota esittämään uuden lähestymistavan vaikuttavuustulokset parlamentille, kun uusia suuntaviivoja on sovellettu täysipainoisesti;

                  58.

                  kehottaa jälleen kerran komissiota ja jäsenvaltioita perustamaan julkisen rekisterin, johon listataan avoimesti budjettitukea koskevat sopimukset, menettelyt ja kehitysindikaattorit (23);

                  59.

                  pyytää komissiota jälleen raportoimaan säännöllisesti unionin budjettituen tavoitteiden täyttymisestä ja etenkin edunsaajamaissa ilmenneistä erityisongelmista; kehottaa komissiota varmistamaan, että budjettitukea vähennetään tai se peruutetaan, jos selkeitä tavoitteita ei saavuteta;

         Unionin apu Haitille

                  60.

                  kehottaa komissiota julkaisemaan Haitin tasavallalle myönnetyn talousarviotuen tuloksellisuutta koskevat indikaattorit sekä Haitin hallituksen tukikelpoisuuteen liittyvää suorituskykyä koskevat arvioinnit ja keskittymään seuraaviin perusteisiin: a) vakaa makrotalouden järjestelmä, b) kansalliset tai alakohtaiset toimintatavat ja uudistukset, joissa keskitytään kestävään kasvuun ja köyhyyden vähentämiseen, c) julkinen varainhoito, mukaan luettuna korruption torjuminen, ja d) talousarvion avoimuus ja valvonta, myös kansalaisten kannalta;

                  61.

                  pyytää komissiota soveltamaan avoimesti vuodesta 2013 lähtien Haitin hallitukselle myönnettävään budjettitukeen uusia perusteita, joita on kuvattu kolmansille maille annettavaa EU:n budjettitukea koskevassa lähestymistavassa;

                  62.

                  pitää valitettavana tiettyjen hankkeiden kestävyyden puutetta ja korostaa, että hankkeilla olisi ensisijaisesti pyrittävä luomaan työpaikkoja ja kestävää kasvua, joiden avulla Haitin valtio voisi kasvattaa omia tulojaan vähentääkseen riippuvuuttaan ulkomailta saadusta avusta;

                  63.

                  pyytää komissiota toimittamaan arvion unionin Haitissa rahoittamien hankkeiden kestävyydestä viiden vuoden aikavälillä ja raportoimaan asiasta vastuuvapauden myöntävälle viranomaiselle vuosittain;

                  64.

                  kehottaa komissiota jatkamaan ponnistelujaan Haitin hallituksen ja hallinnon vahvistamiseksi; pyytää komissiota tiedottamaan tilanteesta ja toteutetuista toimista;

                  65.

                  pitää valitettavana unionin edustuston ja komission humanitaarisen avun pääosaston edustajien välisen koordinoinnin riittämättömyyttä; kannattaa unionin kaikkien toimijoiden koordinoinnin tehostamista maassa; kehottaa siksi komissiota varmistamaan humanitaarisen avun ja kehitysavun entistä laajemman johdonmukaisuuden ja täydentävyyden niin politiikan tasolla kuin käytännössäkin;

                  66.

                  kehottaa komissiota varmistamaan, että Haitia koskevalle unionin tukiohjelmalle tehdään vuonna 2013 kaikkien aikojen ensimmäinen vaikutusten kokonaisarviointi, joka on toistaiseksi lykkääntynyt;

                  67.

                  toteaa, että sekä parlamentin että unionin kansalaisten on nykyisellään mahdotonta saada tietoja unionin Haitissa rahoittamien ohjelmien ja hankkeiden tuloksista, ja edellyttää siksi, että komissio parantaa huomattavasti ohjelmien ja hankkeiden seurantaa koskevien tietojen saatavuutta ennen vuoden 2013 päättymistä;

         Yhteistyö kansainvälisten järjestöjen kanssa

                  68.

                  on hyvin huolissaan tilintarkastustuomioistuimen havainnosta, että eniten maksuvirheitä tehtiin kansainvälisille järjestöille myönnetyissä avustuksissa ja rahoitussopimuksissa ja että 58 prosentissa tarkistetuista tapahtumista oli virhe; katsoo siksi, että unionin varojen valvonnan ja seurannan toteuttamista koskevat takeet eivät ole tyydyttäviä, kun hallinnointi suoritetaan yhteistyössä näiden järjestöjen kanssa, ja kehottaa kaikkia asianomaisia osapuolia korjaamaan tilanteen;

                  69.

                  pitää valitettavana, että kesti näin pitkään ennen kuin Maailmanpankkiryhmä antoi sisäisen tarkastuksen kertomuksensa komission yksiköille; pitää valitettavana, että toistaiseksi ei ole kestäviä ratkaisuja ja menettelyjä sitä varten, että Maailmanpankkiryhmä toimittaisi kussakin tapauksessa tarvittavat rahoitustiedot unionin toimielimille; kehottaa Maailmanpankkiryhmää ja komissiota pääsemään ripeästi tyydyttävään tulokseen asiaa koskevissa keskusteluissa; pyytää komissiota tiedottamaan parlamentille keskustelujen edistymisestä;

                  70.

                  on yhtä mieltä komission kanssa siitä, että mikäli kestävää ratkaisua ei löydy ongelmaan, joka koskee sitä, miten Maailmanpankkiryhmä saadaan toimittamaan tarvittavat rahoitustiedot asianomaiselle unionin toimielimelle, se vaikuttaa Maailmanpankkiryhmän kanssa tehtävään yhteistyöhön; kehottaa komissiota lopettamaan tuen myöntämisen Maailmanpankkiryhmälle ja sen kanssa tekemänsä maksusopimukset, mikäli ratkaisua ei löydetä;

         Investointikehys

                  71.

                  palauttaa mieliin, että yhdeksännestä ja kymmenennestä EKR:sta myönnettiin 3 185 500 000 euroa investointikehykseen AKT-maiden sekä merentakaisten maiden ja alueiden hyväksi;

                  72.

                  pitää edelleen valitettavana, että investointikehystä ei ole käsitelty tilintarkastustuomioistuimen tarkastuslausumassa eikä parlamentin vastuuvapausmenettelyssä, vaikka EIP toteuttaa toimet unionin puolesta ja riskillä EKR:n varoin;

                  73.

                  kiittää EIP:n johtoa hyvästä yhteistyöstä parlamentin kanssa EKR:ää koskevassa vuotuisessa vastuuvapausmenettelyssä, kun asiasta keskusteltiin valiokuntien kokouksissa;

                  74.

                  pitää myönteisenä, että EIP otti 1. tammikuuta 2012 käyttöön uuden tuloksien mittaamisjärjestelmän kaikkia unionin ulkopuolella toteuttamiaan toimia varten; toteaa, että järjestelmässä arvioidaan ennalta odotettavissa olevaa unionin osuutta ja maan kehitystavoitteita (ensimmäinen pilari), toimien odotettavissa olevaa laatua ja tuloksia, mukaan luettuna hankkeen taloudelliset, yhteiskunnalliset, ekologiset ja institutionaaliset vaikutukset (toinen pilari) ja EIP:n odotettavissa olevaa täydentävyyttä muihin markkinoiden vaihtoehtoihin verrattuna (kolmas pilari); toteaa, että lisäksi indikaattoreita seurataan siihen saakka, kunnes hanke on pantu kokonaisuudessaan täytäntöön ja se on toiminnassa ja ensimmäiset kehitystä koskevat tulokset ovat mitattavissa; odottaa, että EIP arvioi tämän uuden järjestelmän toimivuutta ensimmäistä kertaa vuoden 2012 vastuuvapausmenettelyssä;

                  75.

                  kehottaa uudelleen EIP:tä kytkemään hankkeiden rahoittamisen suoremmin köyhyyden vähentämiseen ja vuosituhattavoitteiden saavuttamiseen, ihmisoikeuksiin, demokratiaan, hyvään hallintotapaan, yritysten yhteiskuntavastuuseen, ihmisarvoiseen työhön ja ympäristöystävällisyyden periaatteisiin;

                  76.

                  pitää myönteisenä, että EIP aikoo varmistaa, että uusien kivi- ja ruskohiilivoimaloiden rahoittamiseen sovelletaan rajoittavaa luotonantopolitiikkaa; kehottaa EIP:tä noudattamaan tätä politiikkaa;

                  77.

                  pitää myönteisinä toimia, jotka EIP on toteuttanut reagoidakseen parlamentin esittämiin vaatimuksiin avoimuuden lisäämisestä, sillä kustakin uudesta lainasta ilmoitetaan EIP:n verkkosivuilla ennen kuin valtuusto on hyväksynyt lainan ja verkkosivuilla luetteloidaan jokainen EIP:stä hyötyvä rahoituksen välittäjä (mukaan luettuina yhteystiedot); pyytää EIP:n lainojen välittäjinä toimivia pk-yrityksiä luomaan verkkosivuilleen tuotteita esittelevän sivun pk-yritysten yhteisöä varten;

                  78.

                  palauttaa mieliin, että komission, EIP:n ja tilintarkastustuomioistuimen välisessä kolmikantasopimuksessa määritellään tilintarkastustuomioistuimen rooli EIP:n hallinnoimien EKR:jen valvonnassa; pyytää toistamiseen tilintarkastustuomioistuinta laatimaan erityiskertomuksen EIP:n hallinnoimien EKR:jen tehokkuudesta ja vaikuttavuudesta köyhyyden vähentämisessä;

                  79.

                  toteaa lisäksi, että EIP:n nykyinen johtokunta koostuu kahdeksasta naisesta ja kahdestakymmenestä miehestä; rohkaisee jäsenvaltioita harkitsemaan sekä mies- että naisehdokkaiden nimittämistä, jotta EIP:n johtokunnan sukupuolijakauma tasoittuisi;

         EKR:n sisällyttäminen talousarvioon

                  80.

                  korostaa tarvetta varmistaa avun ennustettavuus ja demokraattinen valvonta, mikä on mahdollista vain, mikäli EKR on osa unionin yleistä talousarviota; korostaa, että ottamalla EKR unionin talousarvioon vähennetään tuen toimittamisesta aiheutuvia kustannuksia ja yksinkertaistetaan raportointi- ja tilinpitovaatimuksia, koska hallinnollisten määräysten kokonaisuuksia ja päätöksentekorakenteita olisi kahden sijasta vain yksi; korostaa, että EKR:n sisällyttäminen unionin talousarvioon ei tarkoita, että kehitysyhteistyövarojen kokonaismäärää voidaan pienentää;

                  81.

                  panee tyytyväisenä merkille, että komissio sitoutuu (24) ehdottamaan EKR:n integroimista talousarvioon vuonna 2020, kun Cotonoun sopimuksen voimassaoloaika päättyy; odottaa, että komissio täyttää tämän sitoumuksensa ja toteuttaa asianmukaiset toimenpiteet, joilla helpotetaan EKR:n sisällyttämistä unionin talousarvioon vuoden 2020 jälkeisestä monivuotisesta rahoituskehyksestä alkaen; katsoo, että nykyisen talousarvio- ja talouskriisin valossa tällä hetkellä on liian suuri vaara, että EKR:n sisällyttäminen talousarvioon johtaisi AKT-kumppanien kanssa tehtävän yhteistyön kokonaismäärärahojen laskuun; vaatii näin ollen, että mikäli EKR:n sisällyttämistä talousarvioon harkitaan vuosien 2014–2020 monivuotisen rahoituskehyksen aikana, komission ehdottamat EKR:n kokonaismäärärahat (25) (30,3 miljardia euroa vuoden 2011 hintoina) on siirrettävä kokonaisuudessaan otsakkeeseen 4 (Globaali Eurooppa), eikä tätä tilannetta tule missään olosuhteissa käyttää tekosyynä unionin ulkoisten toimien yleensä eikä etenkään kehitysavun yleisten menokattojen alentamiselle;

                  82.

                  pitää myönteisenä komission sitoumusta mukauttaa EKR:a koskevat parlamentin valvontaoikeudet niihin oikeuksiin, joita parlamentilla on valvoa unionin yleistä talousarviota ja erityisesti kehitysyhteistyön rahoitusvälinettä; kehottaa komissiota esittämään viipymättä konkreettisia ehdotuksia tämän toteuttamiseksi sekä käynnistämään vuoropuhelun, jossa vahvistetaan yksityiskohtaiset säännöt, joita sovelletaan tulevaan parlamentin EKR:a koskevaan strategiseen päätöksentekoon kohdistamaan valvontaan.

         (1)  EUVL C 344, 12.11.2012, s. 243.

         (2)  EUVL C 348, 14.11.2012, s. 130.

         (3)  EYVL L 317, 15.12.2000, s. 3.

         (4)  EUVL L 287, 28.10.2005, s. 4.

         (5)  EYVL L 314, 30.11.2001, s. 1, sekä EYVL L 324, 7.12.2001, s. 1.

         (6)  EUVL L 109, 26.4.2007, s. 33.

         (7)  EYVL L 156, 29.5.1998, s. 108.

         (8)  EYVL L 317, 15.12.2000, s. 355.

         (9)  EUVL C 306 E, 15.12.2006, s. 373.

         (10)  EUVL C 279 E, 19.11.2009, s. 100.

         (11)  EYVL L 191, 7.7.1998, s. 53.

         (12)  EUVL L 83, 1.4.2003, s. 1.

         (13)  EUVL L 78, 19.3.2008, s. 1.

         (14)  Edellä mainittu vuosikertomus kahdeksannen, yhdeksännen ja kymmenennen Euroopan kehitysrahaston varainhoidosta varainhoitovuonna 2011.

         (15)  EUVL C 199 E, 7.7.2012, s. 37.

         (16)  Komission tiedonanto 21. huhtikuuta 2010”verotuksesta ja kehityksestä – yhteistyö kehitysmaiden kanssa hyvän hallintotavan edistämiseksi verotusalalla”.

         (17)  Kuten edellä.

         (18)  Tilintarkastustuomioistuimen erityiskertomukset nro 1/2010 ja nro 13/2011.

         (19)  Komission yksiköiden valmisteluasiakirja ”Vuoden 2012 vuosikertomus Euroopan unionin kehitys- ja ulkomaanavun politiikoista ja niiden toteuttamisesta vuonna 2011”, s. 67.

         (20)  Kuten edellä, s. 90.

         (21)  Kuten edellä, s. 113.

         (22)  Komission tiedonanto 13. lokakuuta 2011”Kolmansille maille annettavaa EU:n budjettitukea koskeva uusi lähestymistapa”.

         (23)  Vastaava pyyntö on esitetty kehitysmaille annettavan EU:n budjettituen tulevaisuudesta 5. heinäkuuta 2011 annetun parlamentin päätöslauselman (Hyväksytyt tekstit, P7_TA(2011)0317) 52 kohdassa sekä vuoden 2010 vastuuvapauden myöntämistä koskevan mietinnön 42 kohdassa.

         (24)  Komission tiedonanto 29. kesäkuuta 2011”Eurooppa 2020 -strategiaa tukeva talousarvio”.

         (25)  Kuten edellä.


title: Authorisation of State aid pursuant to Article 61 of the EEA Agreement and Article 1(3) of Protocol 3 to the Surveillance and Court Agreement - EFTA Surveillance Authority decision not to raise objections

text:
Tärkeä oikeudellinen huomautus

|

E1999C0429(01)

Virallinen lehti nro C 117 , 29/04/1999 s. 0005 - 0005

Valtiontuen hyväksyminen ETA-sopimuksen 61 artiklan ja valvonta- ja tuomioistuinsopimuksen pöytäkirjassa 3 olevan 1 artiklan 3 kohdan nojallaEFTAn valvontaviranomaisen päätös olla esittämättä vastalauseita(1999/C 117/05)Hyväksymispäivä: 16.12.1998Jäsenvaltio: IslantiTuen numero: 98-001Nimike: UusyritysrahastoTarkoitus: Edistää Islannin talouden kehitystä ja kasvua osakkuuksilla innovaatiohakuisissa investointihankkeissa ja tukea kehitys- ja markkinointihankkeitaOikeusperusta: Laki N:o 61/1997 uusyritysrahastosta (Lög um Nýsköpunarsjóð atvinnulífsins) ja sen täytäntöönpanosäännöksetArvioitu rahoitustarve: - Perustamisrahasto (uudistuva rahasto) 4 mrd. Islannin kruunua (noin 48,8 milj. ecua)- Aloiterahasto (uudistuva osakerahasto) 1 mrd. Islannin kruunua (noin 12,2 milj. ecua)- Tuotekehitys- ja markkinointiosasto 700 milj. Islannin kruunua (suunniteltu) (noin 8,5 milj. ecua)Tuen muoto ja intensiteetti: - Osakesijoitukset ja poikkeustapauksissa perustamisrahaston lainat ja takaukset (ei tukea)- Aloiterahaston osakesijoitukset (ei tukea)- Perustamisrahaston ja tuotekehitys- ja markkinointiosaston avustukset, pääsääntöisesti de minimis -tuen rajoissa. Kun tuki ylittää de minimis -rajat, sen on noudatettava pk-yritysten tai t& k-tukea kokevia sääntöjäKesto: Määrittelemätön, paitsi tuotekehitys- ja markkinointiosaston kohdalla, joka toimii vain vuoden 2000 loppuun, minkä jälkeen sen varat siirretään perustamisrahastoon. Käynnistysrahasto puretaan 10 vuoden kuluessa ja sen varat siirretään valtiolleEdellytykset: De minimis -säännön ulkopuolisille aloille (laivanrakennus, EHTY-teräs ja liikenne) myönnettävistä avustuksista on tehtävä tapauskohtainen ilmoitus samoin kuin kaikista pelastamis- ja rakenneuudistustuesta annettujen yhteisön suuntaviivojen soveltamisalaan kuuluvista tuista; vuosikertomus uusyritysrahaston toiminnasta


               11.4.2015

               FI

               Euroopan unionin virallinen lehti

               C 117/3

         Teollisuuden päästöistä annetun Euroopan parlamentin ja neuvoston direktiivin 2010/75/EU 32 artiklan mukaisesta Tšekin kansallista siirtymäsuunnitelmaa koskevasta ilmoituksesta annetun komission päätöksen hyväksyminen
   (2015/C 117/03)
   Komissio hyväksyi 10 päivänä huhtikuuta 2015 päätöksen C(2015) 2298 teollisuuden päästöistä annetun Euroopan parlamentin ja neuvoston direktiivin 2010/75/EU (1) 32 artiklan mukaisesta Tšekin tasavallan kansallista siirtymäsuunnitelmaa koskevasta ilmoituksesta.
   Kyseinen asiakirja on saatavissa seuraavalla verkkosivulla: https://circabc.europa.eu/w/browse/36205e98-8e7a-47d7-808d-931bc5baf6ee

      (1)  EUVL L 334, 17.12.2010, s. 17.


title: 2005/526/EY: Neuvoston päätös, tehty 2 päivänä kesäkuuta 2005, Euroopan yhteisön ja Kroatian tasavallan välisen Kroatian tasavallan yhteisön ohjelmiin osallistumisen yleisperiaatteita koskevan puitesopimuksen tekemisestä

text:
               22.7.2005

               FI

               Euroopan unionin virallinen lehti

               L 192/82

      NEUVOSTON PÄÄTÖS,

   tehty 2 päivänä kesäkuuta 2005,
   Euroopan yhteisön ja Kroatian tasavallan välisen Kroatian tasavallan yhteisön ohjelmiin osallistumisen yleisperiaatteita koskevan puitesopimuksen tekemisestä
   (2005/526/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 13, 71, 80, 95, 127, 137, 149, 150, 151, 152, 153, 157, 166, 175, 280 ja 308 artiklan yhdessä 300 artiklan 2 kohdan ensimmäisen alakohdan toisen virkkeen, 300 artiklan 3 kohdan toisen alakohdan ja 300 artiklan 4 kohdan kanssa,
   ottaa huomioon komission ehdotuksen,
   ottaa huomioon Euroopan parlamentin puoltavan lausunnon (1),
   sekä katsoo seuraavaa:

               (1)(2)(3)(4)(5)(6)(7)(8)(9)(10)

               Thessalonikissa kesäkuussa 2003 kokoontunut Eurooppa-neuvosto hyväksyi toimintasuunnitelman ”Länsi-Balkania koskeva Thessalonikin toimintasuunnitelma: kohti yhdentyvää Eurooppaa”, jonka mukaan vakautus- ja assosiaatioprosessiin osallistuvat maat voivat osallistua yhteisön ohjelmiin ehdokasmaille vahvistettujen periaatteiden mukaisesti.Komissio suositteli tiedonannossaan ”Länsi-Balkanin maiden yhteisön ohjelmiin ja virastojen toimintaan osallistumiseen liittyvät valmistelut”, että Albanian, Bosnia ja Hertsegovinan, Kroatian, entisen Jugoslavian tasavallan Makedonian ja Serbia ja Montenegron kanssa tehtäisiin puitesopimukset yhteisön ohjelmiin osallistumisen yleisperiaatteista.Neuvoston 29 päivänä huhtikuuta 2004 antamien neuvotteluohjeiden mukaisesti komissio on neuvotellut yhteisön puolesta Kroatian tasavallan kanssa puitesopimuksen sen yhteisön ohjelmiin osallistumista koskevista yleisperiaatteista.Sopimus allekirjoitettiin yhteisön puolesta Brysselissä 22 päivänä marraskuuta 2004 sillä varauksella, että se tehdään lopullisesti myöhemmin.Tiettyjen sopimukseen liittyvien ohjelmien osalta yhteisön perustamissopimuksessa ei määrätä muista kuin 308 artiklan mukaisista valtuuksista.Komission olisi määritettävä yhteisön puolesta Kroatian yhteisön ohjelmiin osallistumista koskevat yksityiskohtaiset säännöt ja ehdot, muun muassa maksettava rahoitusosuus. Tässä komissiota avustaa neuvoston tehtävään nimittämä erityiskomitea.Kroatian tasavalta voi hakea taloudellista tukea yhteisön ohjelmiin osallistumista varten taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annetun neuvoston asetuksen (ETY) N:o 3906/89 (2) tai muun mahdollisesti myöhemmin annettavan vastaavan asetuksen, jossa säädetään Kroatian tasavallalle annettavasta avusta, nojalla.Puitesopimus liitetään pöytäkirjaksi 1 päivänä helmikuuta 2005 voimaan tulleeseen Euroopan yhteisöjen ja niiden jäsenvaltioiden sekä Kroatian tasavallan väliseen vakautus- ja assosiaatiosopimukseen, sen erottamattomaksi osaksi.Sopimuksen soveltamista olisi tarkasteltava säännöllisesti.Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Kroatian tasavallan puitesopimus Kroatian tasavallan yhteisön ohjelmiin osallistumista koskevista yleisperiaatteista.
   Sopimuksen teksti on tämän päätöksen liitteenä (3).
   2 artikla
   1.   Komissio valtuutetaan määrittämään yhteisön puolesta Kroatian tasavallan kuhunkin ohjelmaan osallistumista koskevat yksityiskohtaiset säännöt ja ehdot, muun muassa maksettava rahoitusosuus. Komissiota avustaa tässä tehtävässä neuvoston nimittämä erityiskomitea.
   2.   Kroatian tasavallan pyytäessä ulkoista apua sovelletaan asetuksessa (ETY) N:o 3906/89 ja mahdollisesti myöhemmin annettavissa vastaavissa asetuksissa, joissa säädetään Kroatian tasavallalle annettavasta yhteisön ulkoisesta avusta, vahvistettuja menettelyjä.
   3 artikla
   Komissio tarkastelee sopimuksen täytäntöönpanoa ja antaa siitä kertomuksen neuvostolle viimeistään kolmen vuoden kuluttua sopimuksen voimaantulopäivästä ja sen jälkeen joka kolmas vuosi. Kertomukseen voidaan tarvittaessa liittää aiheellisia ehdotuksia.
   4 artikla
   Neuvoston puheenjohtaja tekee yhteisön puolesta sopimuksen 10 artiklassa tarkoitetut ilmoitukset.

      Tehty Luxemburgissa 2 päivänä kesäkuuta 2005.

            Neuvoston puolesta

            Puheenjohtaja

         L. FRIEDEN

      (1)  Puoltava lausunto annettu 10. toukokuuta 2005 (ei vielä julkaistu virallisessa lehdessä).

      (2)  EYVL L 375, 23.12.1989, s. 11, asetus sellaisena kuin se on viimeksi muutettuna asetuksella (EY) N:o 2257/2004 (EUVL L 389, 30.12.2004, s. 1).

      (3)  Ks. tämän virallisen lehden s. 8.


title: 2006/830/EY: Euroopan parlamentin päätös, tehty 27 päivänä huhtikuuta 2006 , vastuuvapauden myöntämisestä Euroopan ympäristökeskuksen talousarvion toteuttamisesta varainhoitovuonna 2004

text:
               6.12.2006

               FI

               Euroopan unionin virallinen lehti

               L 340/90

      EUROOPAN PARLAMENTIN PÄÄTÖS,
   tehty 27 päivänä huhtikuuta 2006,
   vastuuvapauden myöntämisestä Euroopan ympäristökeskuksen talousarvion toteuttamisesta varainhoitovuonna 2004
   (2006/830/EY)
   EUROOPAN PARLAMENTTI, joka

               —

               ottaa huomioon Euroopan ympäristökeskuksen lopullisen tilinpäätöksen varainhoitovuodelta 2004 (1),

               —

               ottaa huomioon tilintarkastustuomioistuimen kertomuksen Euroopan ympäristökeskuksen tilinpäätöksestä varainhoitovuodelta 2004 sekä keskuksen vastaukset (2),

               —

               ottaa huomioon neuvoston 14. maaliskuuta 2006 antaman suosituksen (5972/2006 — C6-0093/2006),

               —

               ottaa huomioon EY:n perustamissopimuksen ja erityisesti sen 276 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,

               —

               ottaa huomioon Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta 7. toukokuuta 1990 annetun neuvoston asetuksen (ETY) N:o 1210/90 (4) ja erityisesti sen 13 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 71 artiklan ja liitteen V,

               —

               ottaa huomioon talousarvion valvontavaliokunnan mietinnön ja ympäristön, kansanterveyden ja elintarvikkeiden turvallisuuden valiokunnan lausunnon (A6-0098/2006),

               1.

               myöntää Euroopan ympäristökeskuksen toiminnanjohtajalle vastuuvapauden viraston talousarvion toteuttamisesta varainhoitovuonna 2004;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan ympäristökeskuksen toiminnanjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL C 269, 28.10.2005, s. 13.

      (2)  EUVL C 332, 28.12.2005, s. 37.

      (3)  EYVL L 248, 16.9.2002, s. 1.

      (4)  EYVL L 120, 11.5.1990, s. 1, asetus sellaisena kuin se on viimeksi muutettuna asetuksella (EY) N:o 1641/2003 (EUVL L 245, 29.9.2003, s. 1)

      (5)  EYVL L 357, 31.12.2002, s. 72, asetus sellaisena kuin se on muutettuna asetuksella (EY, Euratom) N:o 1261/2005 (EUVL L 201, 2.8.2005, s. 3).


title: Euroopan parlamentin päätös (EU) 2016/1495, annettu 28 päivänä huhtikuuta 2016, vastuuvapauden myöntämisestä Euroopan ammatillisen koulutuksen kehittämiskeskuksen talousarvion toteuttamisesta varainhoitovuonna 2014

text:
               14.9.2016

               FI

               Euroopan unionin virallinen lehti

               L 246/187

         EUROOPAN PARLAMENTIN PÄÄTÖS (EU) 2016/1495,
   annettu 28 päivänä huhtikuuta 2016,
   vastuuvapauden myöntämisestä Euroopan ammatillisen koulutuksen kehittämiskeskuksen talousarvion toteuttamisesta varainhoitovuonna 2014
   EUROOPAN PARLAMENTTI, joka

               —

               ottaa huomioon Euroopan ammatillisen koulutuksen kehittämiskeskuksen lopullisen tilinpäätöksen varainhoitovuodelta 2014,

               —

               ottaa huomioon tilintarkastustuomioistuimen kertomuksen Euroopan ammatillisen koulutuksen kehittämiskeskuksen tilinpäätöksestä varainhoitovuodelta 2014 sekä keskuksen vastauksen (1),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2014 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 12. helmikuuta 2016 antaman suosituksen varainhoitovuoden 2014 talousarvion toteuttamista koskevan vastuuvapauden myöntämisestä keskukselle (05584/2016 – C8-0062/2016),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan ammatillisen koulutuksen kehittämiskeskuksen perustamisesta 10. helmikuuta 1975 annetun neuvoston asetuksen (ETY) N:o 337/75 (4) ja erityisesti sen 12 a artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (6) ja erityisesti sen 108 artiklan,

               —

               ottaa huomioon työjärjestyksen 94 artiklan ja liitteen V,

               —

               ottaa huomioon talousarvion valvontavaliokunnan mietinnön sekä työllisyyden ja sosiaaliasioiden valiokunnan lausunnon (A8-0082/2016),

               1.

               myöntää Euroopan ammatillisen koulutuksen kehittämiskeskuksen johtajalle vastuuvapauden keskuksen talousarvion toteuttamisesta varainhoitovuonna 2014;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan ammatillisen koulutuksen kehittämiskeskuksen johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 409, 9.12.2015, s. 39.

      (2)  Katso alaviite 1.

      (3)  EUVL L 298, 26.10.2012, s. 1.

      (4)  EYVL L 39, 13.2.1975, s. 1.

      (5)  EYVL L 357, 31.12.2002, s. 72.

      (6)  EUVL L 328, 7.12.2013, s. 42.


title: 2012/400/EU: Neuvoston päätös, annettu 10 päivänä heinäkuuta 2012 , ETA:n sekakomiteassa esitettävästä Euroopan unionin kannasta ETA-sopimuksen yhteistyöstä muilla kuin neljän vapauden alaan kuuluvilla erityisalueilla tehdyn pöytäkirjan 31 muuttamiseen

text:
               18.7.2012

               FI

               Euroopan unionin virallinen lehti

               L 188/4

         NEUVOSTON PÄÄTÖS,
   annettu 10 päivänä heinäkuuta 2012,
   ETA:n sekakomiteassa esitettävästä Euroopan unionin kannasta ETA-sopimuksen yhteistyöstä muilla kuin neljän vapauden alaan kuuluvilla erityisalueilla tehdyn pöytäkirjan 31 muuttamiseen
   (2012/400/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 46 artiklan ja 48 artiklan yhdessä sen 218 artiklan 9 kohdan kanssa,
   ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan talousalueesta tehdyn sopimuksen (2), jäljempänä ’ETA-sopimus’, pöytäkirjaan 31 sisältyy määräyksiä ja järjestelyjä, jotka koskevat yhteistyötä muilla kuin neljän vapauden alaan kuuluvilla erityisalueilla.

               (2)

               On aiheellista laajentaa ETA-sopimuksen sopimuspuolten yhteistyö kattamaan toimet muilla kuin neljän vapauden alaan kuuluvilla aloilla, mukaan lukien yhteistyö, joka koskee työntekijöiden vapaata liikkuvuutta, sosiaaliturvajärjestelmien yhteensovittamista ja toimenpiteitä siirtolaisten, mukaan lukien kolmansista maista tulevat siirtolaiset, hyväksi.

               (3)

               ETA-sopimuksen pöytäkirja 31 olisi siten muutettava tämän mukaisesti.

               (4)

               Unionin kannan ETA:n sekakomiteassa olisi perustuttava tähän päätökseen liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   ETA:n sekakomiteassa esitettävä Euroopan unionin kanta ETA-sopimuksen pöytäkirjan 31 ehdotettuun muuttamiseen perustuu tähän päätökseen liitettyyn luonnokseen ETA:n sekakomitean päätökseksi.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 10 päivänä heinäkuuta 2012.

            Neuvoston puolesta

            Puheenjohtaja

         V. SHIARLY

      (1)  EYVL L 305, 30.11.1994, s. 6.

      (2)  EYVL L 1, 3.1.1994, s. 3.

      LUONNOS
      ETA:n SEKAKOMITEAN PÄÄTÖS N:o …/2012,
      annettu …,
      ETA-sopimuksen yhteistyöstä muilla kuin neljän vapauden alaan kuuluvilla erityisalueilla tehdyn pöytäkirjan 31 muuttamisesta
      ETA:n SEKAKOMITEA, joka
      ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä ’ETA-sopimus’, ja erityisesti sen 86 ja 98 artiklan,
      sekä katsoo seuraavaa:

                  (1)

                  ETA-sopimuksen pöytäkirja 31 muutettiin … päivänä …kuuta … annetulla ETA:n sekakomitean päätöksellä N:o …/… (1).

                  (2)

                  On aiheellista laajentaa ETA-sopimuksen sopimuspuolten yhteistyö kattamaan työntekijöiden vapaa liikkuvuus, sosiaaliturvajärjestelmien yhteensovittaminen ja toimenpiteet siirtolaisten, mukaan lukien kolmansista maista tulevat siirtolaiset, hyväksi.

                  (3)

                  ETA-sopimuksen pöytäkirja 31 olisi näin ollen muutettava, jotta laajennettu yhteistyö voitaisiin aloittaa 1 päivästä tammikuuta 2012,

            ON HYVÄKSYNYT TÄMÄN PÄÄTÖKSEN:
      1 artikla
      Muutetaan ETA-sopimuksen pöytäkirjassa 31 oleva 5 artikla seuraavasti:

                  1.

                  Lisätään 11 kohdan jälkeen kohta seuraavasti:
                  ”12.   EFTA-valtiot osallistuvat 1 päivästä tammikuuta 2012 seuraavista Euroopan unionin varainhoitovuoden 2012 yleiseen talousarvioon sisältyvistä budjettikohdista rahoitettaviin toimiin:

                              —

                                 Alamomentti 04 01 04 08:”Työntekijöiden vapaa liikkuvuus, sosiaaliturvajärjestelmien yhteensovittaminen ja toimenpiteet siirtolaisten, mukaan lukien kolmansista maista tulevat siirtolaiset, hyväksi – Hallintomenot”,

                              —

                                 Momentti 04 03 05:”Työntekijöiden vapaa liikkuvuus, sosiaaliturvajärjestelmien yhteensovittaminen ja toimenpiteet siirtolaisten, mukaan lukien kolmansista maista tulevat siirtolaiset, hyväksi”.”

                  2.

                  Korvataan 5 kohdassa oleva ilmaus ”sekä kahdennessatoista luetelmakohdassa tarkoitettuun ohjelmaan 1 päivästä tammikuuta 2009” ilmauksella ”, kahdennessatoista luetelmakohdassa tarkoitettuun ohjelmaan 1 päivästä tammikuuta 2009 sekä 12 kohdassa tarkoitetuista varainhoitovuoden 2012 yleisen talousarvion budjettikohdista rahoitettuihin toimiin 1 päivästä tammikuuta 2012”.

                  3.

                  Korvataan 6 ja 7 kohdassa ilmaus ”8 kohdassa” ilmauksella ”8 ja 12 kohdassa”.

            2 artikla
      Tämä päätös tulee voimaan seuraavana päivänä sen jälkeen, kun viimeinen ETA-sopimuksen 103 artiklan 1 kohdan mukainen ilmoitus on tehty ETA:n sekakomitealle (2).
      Sitä sovelletaan 1 päivästä tammikuuta 2012.
      3 artikla
      Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

         Tehty …

               ETA:n sekakomitean puolesta

               Puheenjohtaja

               ETA:n sekakomitean sihteerit

         (1)  EUVL L …

         (2)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]